section_heading: O Družini
paragraph_text: Folklorna družina VUGA od 30. siječnja 2007. godine djeluje u Karlovcu. Nazvana je po istoimenoj ptici pjevici koja se često spominje u pučkim pjesmama sjeverozapadne Hrvatske. Ovu skupinu folklornih entuzijasta može se smatrati i nasljednicom istoimene zagrebačke družine, s obzirom na to da su neke članice od 1995. do 2007. sudjelovale u radu i tog ansambla. Družina njeguje tradicijsku vokalnu i instrumentalnu glazbu te tako aktivno pridonosi očuvanju i promicanju raznolikoga bogatstva hrvatskoga folklornog nasljeđa. U početku je bila mješoviti vokalnoinstrumentalni ansambl, a danas pretežito djeluje kao ženski vokalni sastav. Folklorna družina VUGA je 2007. ostvarila svoj prvi zapaženiji uspjeh: na 4. Susretu hrvatskih malih vokalnih sastava u Mariji Bistrici njihov su nastup članovi stručnoga povjerenstva Hrvatskoga sabora kulture ocijenili iznimno kvalitetnim te ih proglasili najboljim malim folklornim vokalnim sastavom u Republici Hrvatskoj za tu godinu. Isti su uspjeh članice FD VUGA ponovile 2010. i 2011. godine.<ref>[http://www.hrsk.hr/index51.php?pIDm1=6&pIDm2=11&pIDm3=18&pPg=0&pIDcl=73&pToken=25b6b7780e67fc42f0eddf555e09b726297c7578 HRSK: Izvješće s 8. Susreta hrvatskih malih vokalnih sastava], pristupljeno 10. prosinca 2014. Osim na folklornim smotrama, redovito sudjeluju u raznim kulturnim manifestacijama koje organiziraju grad Karlovac i Karlovačka županija, ali vrlo rado nastupaju i na brojnim dobrotvornim priredbama i koncertima. Često ih se može čuti i vidjeti u glazbenom programu lokalne karlovačke televizije Trend TV, a gostovale su i u emisiji Dobro jutro, Hrvatska Hrvatske radiotelevizije. Do sada su nastupale i surađivale s karlovačkim tamburaškim sastavom Grofovi i Folklornim ansamblom Matija Gubec, klapama Furešti i Kampanel te Karlovačkim tamburaškim orkestrom.